# Manual de l'Ekiga (versió 3.0)

## Introducció

### Ekiga

L'Ekiga és una aplicació lliure de veu sobre IP, telefonia IP i vídeoconferència per al Linux i altres sistemes UNIX (ex. BSD, OpenSolaris o MacOSX). L'ha desenvolupat en Damien Sandras sota la llicència GNU/GPL.

L'Ekiga és capaç d'utilitzar protocols moderns de veu sobre IP com ara el SIP i l'H.323. Admet totes les funcions principals d'aquests protocols com la trucada en espera, la transferència de trucada, la desviació de trucades, etc. També inclou missatgeria instantània i poder establir la presència. Té una gran compatibilitat per al NAT transversal. L'Ekiga és compatible amb els millors còdecs d'àudio i vídeo lliures i ofereix compatibilitat per a banda ampla, que juntament amb la supressió de l'eco permeten obtenir una qualitat d'àudio superior.

### SIP i H.323

El protocol d'inici de sessió (Session Initiation Protocol, SIP) és un protocol desenvolupat per l'IETF MMUSIC Working Group i és un estàndard proposat per a iniciar, modificar i finalitzar una sessió interactiva d'usuari que inclogui elements multimèdia com ara vídeo, veu, missatgeria instantània, jocs en línia i realitat virtual. El novembre de l'any 2000 es va acceptar el SIP com a protocol de senyalització 3GPP i com a element permanent de l'arquitectura IMS. És un del protocols de senyalització líder per a veu sobre IP.

L'H.323 es va crear originalment per a proporcionar un mecanisme per a transportar aplicacions multimèdia a través de xarxes d'àrea local, però va evolucionar ràpidament per a adreçar les necessitats creixents de les xarxes VoIP. Un punt fort de l'H.323 fou la disponibilitat relativament precoç d'un conjunt d'estàndards que no només definien el model bàsic de trucada, si no que afegien els serveis suplementaris necessaris per a les expectatives de les comunicacions dels negocis. L'H.323 va ser el primer estàndard VoIP a adoptar l'estàndard RTP de l'IETF per a transportar àudio i vídeo a través de xarxes IP. L'H.323 està basat en el protocol ISDN Q.931 i és apropiat per a escenaris de treball compartit entre IP i ISDN, així com entre IP i QSIG. Un model de trucada, semblant al model de trucada ISDN, facilita la introducció de la telefonia IP a les xarxes existents dels sistemes PBX basats en ISDN.

## Primers passos

Quan s'inicia l'Ekiga per primer cop, es mostrarà automàticament l'auxiliar de configuració. Aquest és un qüestionari pas a pas que us guiarà a través de tots els passos necessaris per a la creació de la configuració bàsica que necessitareu per a utilitzar l'Ekiga. Hauríeu de realitzar tots aquests passos, en cas contrari l'auxiliar tornarà a aparèixer (quan no s'hagi completat) o l'Ekiga no funcionarà correctament (si alguna de les respostes no és correcta). En qualsevol moment podeu executar l'auxiliar de configuració des del menú «Edita».

### Consell

En qualsevol moment es poden canviar tots els paràmetres mitjançant la finestra de preferències.

### Introducció a l'auxiliar de configuració

La navegació està disponible a la part inferior de la finestra durant tot el procés de configuració. Podreu navegar a través de les preguntes utilitzant «Endavant», «Endarrere» i «Cancel·la». Si feu clic a «Cancel·la» durant la configuració, l'Ekiga no quedarà afectat pels canvis i es descartarà tota la informació introduïda.

Aquesta pàgina us dóna la benvinguda a l'auxiliar de configuració. No hi ha res per a canviar o editar aquí. Premeu el botó «Endavant» a la part inferior de la finestra per a iniciar la configuració.

### Informació personal

La finestra d'informació personal necessita que li subministreu informació personal per a utilitzar l'Ekiga. Aquesta informació es mostra quan us connecteu a altres aplicacions d'àudio/vídeo.

### Compte a Ekiga.net

Ekiga.net és una plataforma de serveis SIP lliure per als usuaris de l'Ekiga. Si voleu trucar a altres usuaris o que us puguin trucar, necessiteu una adreça SIP. En podeu obtenir una a http://www.ekiga.net. Ekiga.net també ofereix serveis addicionals com sales de conferència, correu de veu o pàgines blanques en línia. Per a obtenir més informació vegeu http://www.ekiga.net.

Seguiu l'enllaç proporcionat al diàleg per a obtenir un compte en cas que no en tingueu, i llavors ompliu el nom d'usuari i la contrasenya. Premeu «Endavant» després d'introduir tota la informació necessària per a continuar.

### Compte PC-a-telèfon de l'Ekiga

L'Ekiga es pot utilitzar amb diversos proveïdors de serveis de telefonia per Internet. Aquests proveïdors us permeten fer trucades a telèfons reals des de l'ordinador utilitzant l'Ekiga a tarifes interessants. Es recomana utilitzar el proveïdor predeterminat de l'Ekiga.

Si voleu crear un compte i utilitzar-lo per a trucar als amics i als familiars que utilitzen telèfons normals a tarifes interessants, simplement creeu un compte utilitzant l'enllaç «Obteniu un compte PC-a-telèfon de l'Ekiga». Un cop s'hagi creat el compte, rebreu un nom d'usuari i una contrasenya per correu electrònic. Simplement introduïu-los al diàleg i podreu fer trucades normals utilitzant l'Ekiga

Amb la configuració predeterminada, podeu utilitzar simplement sip:3210444555 i triar sip.diamondcard.us per a trucar al telèfon real +3210444555 (32 és el codi de país i 10444555 és el número a trucar). Es recomanable que afegiu els vostres números de telèfons preferits a la llibreta d'adreces.

Seguiu l'enllaç proporcionat al diàleg per a obtenir un compte en cas que no en tingueu cap i llavors introduïu el nom d'usuari i la contrasenya. Premeu «Endavant» després d'introduir tota la informació necessària per a continuar.

### Tipus de connexió

L'Ekiga és compatible amb diversos còdecs d'àudio i de vídeo. Inclou des de còdecs amb una qualitat excel·lent fins a còdecs amb una qualitat mitjana a bona. Com més gran sigui la qualitat del còdec, més amplada de banda es necessitarà. A més, els còdecs de vídeo poden adaptar la seva qualitat a l'amplada de banda disponible. Aquesta opció és necessària a la configuració inicial de l'Ekiga, de manera que aquest utilitzi el còdec òptim per a la vostra connexió de xarxa i que ajusti els paràmetres que qualitat del vídeo. Si el vostre tipus de connexió no apareix a la llista, hauríeu de seleccionar el tipus de connexió més propera a la vostra xarxa i seguidament ajustar manualment l'Ekiga amb la finestra de preferències (secció de còdecs).

Quan estigueu, continueu amb la configuració.

### Dispositius d'àudio

L'Ekiga necessita dispositius d'àudio per a reproduir i enregistrar so. En una trucada, el dispositiu de sortida d'àudio reprodueix el flux d'entrada de so. Seleccioneu el dispositiu on estan connectats els auriculars o els altaveus. El dispositiu d'entrada d'àudio és on està connectat el micròfon. Si només teniu una targeta de so, llavors aquest paràmetre hauria de ser el mateix que els del reproductor d'àudio. Fixeu-vos que també és possible enregistrar so mitjançant un altre dispositiu (ex. micròfon intern d'una càmera web). Aquesta secció també us permet triar el dispositiu del so del timbre. Aquest dispositiu pot ser diferent del dispositiu de sortida d'àudio. Això us permet sentir l'esdeveniment de so del timbre d'una trucada entrant als altaveus mentre teniu els auriculars connectats per a les trucades.

Quan estigueu, continueu amb la configuració.

### Dispositius de vídeo

Aquest pas és opcional i només té sentit per els usuaris amb dispositius de vídeo (ex. càmeres web). Podeu ometre aquesta pàgina si no teniu cap dispositiu de vídeo.

Si teniu una càmera web o un dispositiu de vídeo de la llista podeu seleccionar-lo aquí.

Quan estigueu, continueu amb la configuració.

### Configuració completada

La configuració de l'Ekiga ja està completada. L'última finestra només mostra un resum breu de la configuració dels paràmetres que heu triat. Verifiqueu que tots aquests paràmetres siguin correctes. Si alguna cosa no és correcta, utilitzeu el botó «Endarrere» a la cantonada inferior dreta de la finestra per a moure-us a qualsevol pàgina de l'auxiliar i corregir l'errada.

Si tot és correcte, premeu el botó «Aplica» per a desar la configuració. L'auxiliar es tancarà i apareixerà la finestra principal de l'Ekiga. Recordeu que tots els paràmetres es poden canviar en qualsevol moment mitjançant la finestra de preferències.

## Utilització bàsica

### Com trucar i rebre trucades

#### D'un ordinador a un ordinador (PC-a-PC)

Si voleu trucar a altres usuaris i que us puguin trucar, necessiteu una adreça SIP. Podeu obtenir una adreça SIP a http://www.ekiga.net, com es descriu en la secció anterior.

Altres usuaris poden utilitzar l'adreça SIP per a trucar-vos. De la mateixa manera, podeu utilitzar l'adreça SIP dels vostres amics i familiars per a trucar-los. Per exemple podeu utilitzar sip:dsandras@ekiga.net per a trucar l'autor de l'Ekiga.

Podeu utilitzar la llibreta d'adreces en línia de l'Ekiga per a trobar les adreces SIP d'altres usuaris de l'Ekiga. Per suposat també és possible trucar usuaris que utilitzen un altre proveïdor diferent a Ekiga.net. De fet podeu trucar a qualsevol usuari que utilitzi programari o maquinari SIP i s'hagi registrat a qualsevol proveïdor de SIP públic.

Si sabeu l'adreça de l'URI de l'interlocutor a qui voleu trucar, podeu introduir aquest URI al quadre d'entrada sip: de la part superior de la pantalla i prémer el botó «Connecta». Per exemple, si introduïu sip:foo@ekiga.net i premeu el botó «Connecta» trucaríeu a l'usuari d'aquesta adreça.

També podeu trucar als contactes utilitzant la llibreta d'adreces, l'historial de trucades o la llista. Podeu afegir els contactes que truqueu freqüentment a la llista i veure la seva informació de presència per a saber quan estan disponibles. Consulteu la secció apropiada del manual per a obtenir-ne una explicació completa.

##### Consell

L'Ekiga també és compatible amb l'H.323, per la qual cosa podeu trucar a qualsevol programari o maquinari H.323. Consulteu la secció relacionada als URI per a aprendre més coses sobre els diversos tipus d'URI que es poden utilitzar per a trucar a usuaris remots H.323 i SIP.

#### D'un ordinador a un telèfon real (PC-a-telèfon)

L'Ekiga es pot utilitzar amb diversos proveïdors de serveis de telefonia per Internet. Aquest proveïdors us permeten trucar a telèfons reals des del vostre ordinador utilitzant l'Ekiga a tarifes interessants. Es recomana utilitzar el proveïdor predeterminat de l'Ekiga. Podeu obtenir un compte utilitzant l'enllaç a l'auxiliar de configuració tal com es descriu en la secció anterior.

Amb la configuració predeterminada, podeu utilitzar simplement sip:3210444555 i seleccionar sip.diamondcard.us per a trucar al telèfon real +3210444555 (32 és el codi de país i 10444555 és el número a trucar).

També podeu trucar a números de telèfon reals des de la llibreta d'adreces. Si el número de telèfon del contacte a qui voleu trucar està emmagatzemat a la llibreta d'adreces, simplement seleccioneu «Acció -> Trucada» [PC-a-telèfon de l'Ekiga] quan el contacte estigui ressaltat. D'aquesta manera trucareu al número de telèfon del contacte utilitzant el PC-a-telèfon de l'Ekiga.

##### Consell

L'Ekiga també es pot connectar a sistemes H.323 i SIP PBX. Si el PBX de la vostra oficina admet aquests protocols, podreu trucar a telèfons reals i us podran trucar des de telèfons reals després de connectar-vos al PBX. Demaneu els paràmetres al vostre administrador.

#### D'un telèfon real a un ordinador (Telèfon-a-PC)

L'Ekiga es pot utilitzar per a rebre trucades de telèfons normals. Per a poder-ho fer, simplement cal que entreu el vostre compte PC-a-telèfon utilitzant el menú «Eines» -com s'ha descrit en la secció anterior- i que compreu un número de telèfon del país que trieu. L'Ekiga sonarà quan la gent truqui a aquest número de telèfon.

##### Consell

Podeu utilitzar qualsevol proveïdor ITSP d'H.323 o SIP, incloent el vostre propi PBX de la feina. De tota manera es recomana utilitzar el proveïdor integrat.

### Gestió dels contactes

#### Com afegir contactes a la llista

L'Ekiga us permet afegir els contactes que més truqueu a la llista. Això us permet trucar-los o iniciar una conversació de xat amb els amics sense haver de recordar el seu URI. Si el servei ho admet, l'Ekiga mostrarà la informació de presència ampliada sobre els amics. Ekiga.net permet la publicació de la informació de presència dels seus usuaris. Els sistemes de programari PBX com l'Asterisk poden informar si un usuari està al telèfon o no. L'Ekiga mostrarà aquesta informació a la llista.

Podeu utilitzar l'Ekiga per a fer un seguiment de les línies del vostre PBX.

L'Ekiga també pot detectar altres usuaris de l'Ekiga de la LAN gràcies a la tecnologia Bonjour popularitzada per Apple (tm) i els mostrarà a la llista. Se suposa que heu de tenir un dimoni local mDNSResponder executant-se al vostre ordinador. En sistemes Linux aquest servei normalment el proporciona l'Avahi.

Per a afegir un contacte a la llista, seleccioneu «Xat -> Afegeix un contacte» i empleneu els camps necessaris. Si el servei que gestiona l'URI que heu introduït per al contacte pot publicar l'estat de la presència, l'Ekiga el mostrarà automàticament.

Si no sabeu l'URI VoIP d'un contacte, podeu provar de cercar-lo utilitzant el directori en línia d'Ekiga.net. Per a fer-ho, seleccioneu «Xat -> Llibreta d'adreces» i utilitzeu la funció «Filtre de cerca».

##### Consell

Podeu organitzar els contactes en grups a la llista.

##### Com gestionar els contactes

L'Ekiga us permet cercar contactes utilitzant diverses fonts com la llibreta d'adreces de l'Evolution de Novell, un directori LDAP o el directori de contactes d'Ekiga.net. Podeu utilitzar el resultat de la cerca per a iniciar un xat, trucar al contacte o simplement afegir-lo a la llista si el truqueu freqüentment. Per a cercar contactes seleccioneu el menú «Xat -> Llibreta d'adreces». A l'esquerra hi haurà una llista de diàlegs que mostren els directoris LDAP i una llista de llibretes d'adreces locals. Ja d'entrada hi ha les pàgines blanques de l'Ekiga i la llibreta d'adreces personal de l'l'Evolution de Novell. També hi ha compatibilitat per a més fonts de contactes disponible.

L'Ekiga pot cercar a qualsevol directori LDAP i utilitzar qualsevol atribut com a adreça URI per a trucar. Per exemple, podeu tenir un directori LDAP a la vostra empresa, amb un atribut específic que contingui les extensions locals de tots els companys de feina. L'Ekiga pot utilitzar aquest tipus de directoris LDAP. Simplement seleccioneu «Llibreta d'adreces -> Afegeix una llibreta d'adreces LDAP» i empleneu els detalls necessaris. Llavors podeu fer clic amb el botó secundari al contacte per a trucar-lo utilitzant l'atribut de trucada com a URI de VoIP.

La llibreta d'adreces LDAP admet un rang de paràmetres que li permet treballar amb qualsevol directori LDAPv3. Això us permet triar l'atribut a utilitzar per a mostrar el nom d'un contacte a la llibreta d'adreces, així com una llista d'atributs per a trucar. Per exemple, si el directori utilitza l'esquema LDAP inetOrgPerson, podeu configurar la llibreta d'adreces per a obtenir els atributs del telèfon particular, del telèfon mòbil i del cercapersones, i posar aquests valors a disposició per a trucades o missatgeria. També podeu personalitzar una plantilla de filtre per al filtre de cerca LDAP predeterminat i sobreescriure el filtre predeterminat en qualsevol moment, en cas que necessiteu realitzar una cerca més especialitzada. El navegador també admet totes les opcions de seguretat de l'LDAP incloent ldaps:// (LDAP sobre SSL), StartTLS i l'autenticació SASL.

Per a refrescar la llista d'usuaris d'una llibreta d'adreces específica, simplement feu clic al botó «Cerca», amb la qual cosa es cercaran tots els usuaris d'aquesta llibreta d'adreces. Podeu contactar amb gent en fer doble clic al seu camp ressaltat. També els hi podeu enviar un missatge en fer-hi clic amb el botó secundari o en triar l'acció apropiada al menú «Acció» de la finestra.

En alguns casos voldreu cercar especificant el nom d'una persona o el seu URI de trucada a les pàgines blanques de l'Ekiga. La finestra de la llibreta d'adreces us permet aplicar filtres quan cerqueu contactes. Quan cerqueu a un directori LDAP, en introduir un nom simple al camp «Filtre de cerca» es realitzarà una cerca d'una subcadena LDAP utilitzant la plantilla de filtre configurada. Si necessiteu realitzar una cerca més especialitzada, podeu introduir una cadena de filtre LDAP completa i aquesta s'utilitzara en lloc de la plantilla de filtre configurada.

###### Consell

Les pàgines blanques de l'Ekiga us permetran cercar usuaris de la vostra regió. Aquestes retornen un número limitat de resultats corresponent a la vostra cerca. Els podeu afegir a la llista personal per a trucar-los més endavant.

##### Com editar els contactes

Les llibretes d'adreces locals proporcionades per l'Evolution de Novell us permeten afegir contactes nous o editar contactes existents. Cada llibreta d'adreces diferent permet un conjunt de funcions diferents depenent de què té sentit per a cada llibreta d'adreces en particular. Per a descobrir quines funcions estan disponibles, només heu de seleccionar la llibreta d'adreces i consultar el menú «Acció».

Per a afegir un contacte a una de les llibretes d'adreces locals, només heu de seleccionar la llibreta d'adreces on voleu afegir el contacte i seleccionar «Acció -> Afegeix un contacte». Apareixerà l''opció d'afegir un contacte nou i podreu introduir el seu nom i l'URI de VoIP, així com altres paràmetres. Després de completar-ho, seleccioneu «D'acord» i ja haureu afegit el contacte. Només podeu afegir contactes a les llibretes d'adreces locals. Els paràmetres dels contactes es poden canviar en qualsevol moment si seleccioneu «Acció -> Propietats» quan estigui ressaltat el contacte. Per a suprimir-lo seleccioneu «Acció -> Suprimeix».

També podeu afegir un contacte des de les pàgines blanques (o qualsevol llibreta d'adreces local o remota) a la llista si seleccioneu «Acció -> Afegeix a la llista local» quan el contacte estigui ressaltat.

Finalment, podeu editar els grups on pertanyen els usuaris utilitzant el diàleg «Acció -> Propietats» quan el contacte estigui ressaltat.

#### Com enviar missatges instantanis

L'Ekiga us permet enviar missatges instantanis a usuaris remots si sabeu el seu URI.

Podeu enviar missatges instantanis des de la llista de contactes, des de l'historial de trucades o des de la llibreta d'adreces. Des de la llista o des de l'historial de trucades, només heu de seleccionar a la finestra principal «Contacte -> Missatge» quan el contacte estigui ressaltat. Des de la finestra de la llibreta d'adreces, seleccioneu «Acció -> Missatge» quan el contacte estigui ressaltat. Es mostrarà una finestra, on podreu introduir el missatge de text i prémer la tecla de retorn per a enviar-lo.

##### Consell

No tots els protocols de comunicació permeten intercanviar missatges de text. L'Ekiga només mostrarà l'element de menú «Missatge» quan el protocol associat amb l'usuari ho permeti.

#### Com actualitzar el propi estat

L'Ekiga us permet publicar el vostre estat a altres usuaris.

Hi ha tres categories de missatges d'estat: «en línia», «absent» i «no em molesteu». Cada una us permet especificar una informació d'estat més completa. Només heu de seleccionar «Missatge personalitzat» al menú d'estat a la part inferior de la finestra principal. Llavors podreu definir el missatge d'estat ampliat que es publicarà per tots els protocols disponibles que ho admetin.

##### Consell

Molts servidors no admeten la publicació de la informació de presència ampliada. Per a assegurar-vos que aquesta funció està disponible al servidor que utilitzeu o al PBX on esteu connectat, demaneu-ho al vostre l'administrador. Tingueu en compte que Ekiga.net publicarà la vostra informació de presència.

#### Com gestionar les trucades

##### Desviació de les trucades d'entrada

L'Ekiga admet diferents configuracions per a trucades perdudes. Per defecte es mostra una finestra emergent que us permet decidir si voleu acceptar o rebutjar la petició d'una trucada entrant. Si no contesteu la trucada dins del temps establert, si esteu ocupat o si no voleu rebre cap trucada, l'Ekiga pot desviar la trucada a un altre interlocutor.

Fixeu-vos que heu d'especificar un URI on desviar les trucades a les preferències per a poder activar aquesta opció. Obriu la finestra de preferències amb el menú «Edita -> Preferències» a la finestra principal i seleccioneu «Opcions de trucada» a l'esquerra. Veureu la secció corresponent. Aquesta conté tres caselles de selecció per als tres casos descrits anteriorment. L'URI de l'interlocutor on es desviaran les trucades es pot configurar separadament als «Paràmetres SIP» per al SIP i als «Paràmetres H.323» per a l'H.323.

##### Com controlar la trucada

L'Ekiga admet diverses accions que es poden realitzar en una trucada. Aquestes accions us permeten controlar les sessions actives.

- Finalitzar una trucada: es pot finalitzar la comunicació amb l'usuari remot en seleccionar «Xat -> Penja».

- Manté una trucada: podeu mantenir la trucada d'un interlocutor remot en seleccionar «Xat -> Mantén la trucada», es posarà en pausa la transmissió de vídeo i d'àudio. Si seleccioneu «Xat -> Recupera la trucada» escontinuarà la transmissió de vídeo i d'àudio.

- Atura l'àudio: evita tota comunicació d'àudio amb l'interlocutor en seleccionar «Xat -> Atura l'àudio».

- Atura el vídeo: evita tota comunicació de vídeo amb l'interlocutor en seleccionar «Xat -> Atura el vídeo».

- Transfereix l'interlocutor remot: podeu transferir l'usuari remot a un altre usuari si seleccioneu «Xat -> Transfereix trucada». També és pot transferir una trucada activa en fer clic amb el botó secundari i triar l'acció de transferència quan un contacte està ressaltat a la llista, a la llibreta d'adreces o a l'historial de trucades. També funcionarà en fer doble clic, en seleccionar el menú «Contacte» de la finestra principal o el menú «Acció» a la finestra de la llibreta d'adreces i triar l'acció de transferència.

###### Consell

Es poden utilitzar tots els URI compatibles amb l'Ekiga per a transferir una trucada si el protocol ho admet.

##### Com ajustar els paràmetres d'àudio i de vídeo

Els paràmetres d'àudio i de vídeo es poden ajustar mitjançant el quadre de trucada mentre esteu fent una trucada. Si voleu canviar els paràmetres d'àudio o de vídeo durant una trucada, només heu d'anar al quadre de trucada seleccionant el menú «Visualitza -> Mostra el quadre de trucada». Es pot canviar el volum de l'àudio així com també la lluminositat, el color i el contrast del vostre dispositiu de vídeo d'entrada per a aconseguir la millor qualitat.

També podeu canviar els vostres dispositius d'àudio i de vídeo durant una trucada. Només heu d'anar a la finestra de preferències seleccionant el menú «Edita -> Preferències» i ajustar els dispositius a la secció apropiada.

##### Com comprovar l'historial de trucades

L'historial de trucades emmagatzema la informació (data, durada, URI, usuari remot) sobre totes les trucades entrants i sortints. Aquest està dividit en tres grups: trucades rebudes, trucades fetes i trucades perdudes. Podeu consultar l'historial de trucades en seleccionar el menú «Visualitza -> Historial de trucades».

- «Trucades rebudes» conté totes les trucades entrats que s'han acceptat a l'Ekiga

- «Trucades fetes» manté el seguiment de tots els intents - satisfactoris o no - de trucar a un altre usuari.

- «Trucades perdudes» mostra les trucades entrats que han excedit el temps d'espera.

###### Consell

En fer doble clic a una fila de l'historial de trucades trucareu a l'usuari seleccionat o transferireu una trucada activa a aquest usuari. Fixeu-vos que també podeu afegir el contacte a la llista en seleccionar al menú «Xat -> Contacte -> Afegeix a la llista local» quan la trucada està ressaltada.

## Utilització avançada

### Com registrar comptes addicionals

#### La finestra de comptes

Podeu obrir la finestra de comptes si seleccioneu «Edita -> Comptes». La finestra de comptes us permet afegir i registrar comptes d'Ekiga.net, de PC-a-telèfon de l'Ekiga, de SIP i d'H.323. Els paràmetres d'un compte descriuen el nom d'usuari i la contrasenya per a registrar-se als serveis SIP i H.323. Aquests serveis poden ser un proveïdor de serveis de telefonia per Internet (com Ekiga.net) o un IPBX (com un CISCO, un Nortel o un Asterisk).

#### Com afegir un compte d'Ekiga.net

Per a afegir un compte d'Ekiga.net, només heu de seleccionar el menú «Compte -> Afegeix un compte d'Ekiga.net». Allí apareixerà un diàleg que us permetrà introduir diversos paràmetres:

- Nom d'usuari: Podeu introduir el vostre nom d'usuari.

- Contrasenya: Podeu introduir la vostra contrasenya.

Ekiga.net és una plataforma de serveis SIP lliure per als usuaris de l'Ekiga. Si voleu trucar a altres usuaris o que us puguin trucar us caldrà una adreça SIP. En podeu obtenir una a http://www.Ekiga.net. Ekiga.net també ofereix serveis addicionals com ara sales de conferència, correu de veu o pàgines blanques en línia. Per a obtenir més informació vegeu http://www.ekiga.net.

#### Com afegir un compte PC-a-telèfon de l'Ekiga

Per a afegir un compte PC-a-telèfon de l'Ekiga, només heu de seleccionar el menú «Compte -> Afegeix un PC-a-telèfon de l'Ekiga». Apareixerà un diàleg que us permetrà introduir diversos paràmetres:

- Identificador del compte: Podeu introduir el vostre identificador del compte.

- Codi PIN: Podeu introduir el vostre codi PIN.

Si encara no teniu un compte PC-a-telèfon de l'Ekiga, en podeu obtenir un si aneu feu clic a l'enllaç «Obteniu un compte PC-a-telèfon d'Ekiga.net» del diàleg. Com s'ha descrit en les seccions anteriors, aquest servei us permetrà trucar a telèfons normals de qualsevol lloc del món a tarifes interessants. Un cop s'ha afegit el compte, podeu recarrega-lo, consultar l'historial del balanç o l'historial de trucades si seleccioneu l'element del menú apropiat al menú «Compte» de la finestra quan el compte estigui ressaltat.

#### Com afegir un compte SIP

Per a afegir un compte SIP, només heu de seleccionar el menú «Compte -> Afegeix un compte SIP». Apareixerà un diàleg que us permetrà introduir diversos paràmetres:

- Nom: Podeu introduir el nom del compte.

- Registrador: el registrador on us voleu registrar. Normalment és una adreça IP o el nom d'un ordinador remot que us proporcionarà el vostre proveïdor de serveis de telefonia per Internet o el vostre administrador si intenteu registrar-vos a un SIP IPBX.

- Nom d'usuari: Podeu introduir el vostre nom d'usuari.

- Usuari per a l'autenticació: si és diferent del paràmetre nom d'usuari proporcionat a sobre. En aquest cas, el nom d'usuari s'utilitzarà per a controlar l'identitat de sortida del compte que esteu afegint, mentre que l'usuari per a l'autenticació s'utilitzarà a la fase d'autenticació.

- Contrasenya: Podeu introduir la vostra contrasenya.

- Temps d'espera: el temps d'espera després del qual el registre s'hauria d'actualitzar.

#### Com afegir un compte H.323

Per a afegir un compte H.323, només heu de seleccionar el menú «Compte -> Afegeix un compte H.323». Apareixerà un diàleg que us permetrà introduir diversos paràmetres:

- Nom: Podeu introduir el nom del compte.

- Gatekeeper: el gatekeeper on us voleu registrar. Normalment és una adreça IP o el nom d'un ordinador remot que us proporcionarà el vostre proveïdor de serveis de telefonia per Internet o el vostre administrador si intenteu registrar-vos a un H.323 IPBX.

- Nom d'usuari: Podeu introduir el vostre nom d'usuari.

- Usuari per a l'autenticació: si és diferent del paràmetre nom d'usuari proporcionat a sobre. En aquest cas, el nom d'usuari s'utilitzarà per a controlar l'identitat de sortida del compte que esteu afegint, mentre que l'usuari per a l'autenticació s'utilitzarà a la fase d'autenticació.

- Contrasenya: Podeu introduir la vostra contrasenya.

- Temps d'espera per al registre: el temps d'espera després del qual el registre s'hauria d'actualitzar.

### Entendre els URI

#### URI SIP

Els URI SIP tenen una estructura a l'estil «sip:usuari@[ordinador[:port]]»

Això us permet trucar a l'usuari determinat o l'extensió del servidor intermediari SIP especificat: sip:jonita@ekiga.net

#### URI H.323

Els URI H.323 tenen una estructura a l'estil «h323:[usuari@][ordinador[:port]]»

Això us permet:

- Trucar a un ordinador remot determinat a un port diferent del port predeterminat, que és el 1720: h323:seconix.com:1740

- Trucar a un usuari determinat utilitzant el seu respectiu sobrenom si s'ha registrat a un gatekeeper: h323:jonita

- Trucar a un número de telèfon determinat si esteu registrat a un gatekeeper des d'un proveïdor PC-a-telèfon o si aquest usuari té un registre ENUM associat a un URI H.323: h323:003210111222

- Trucar a un usuari determinat utilitzant el seu sobrenom a través d'una passarel·la o d'un servidor intermediari específic: h323:jonita@gateway.seconix.com

- Trucar a un MCU i entrar a una sala específica: h323:myfriendsroom@mcu.seconix.com

### Control de l'amplada de banda del vídeo

L'Ekiga utilitza l'algorisme «el més òptim» per a mantenir l'amplada de banda baixa quan es transmet vídeo. Podeu ajustar els paràmetres de la qualitat del vídeo segons si preferiu tenir moltes imatges per segon o bé una qualitat d'imatge bona. Això permetrà a l'Ekiga ajustar dinàmicament l'amplada de banda del vídeo i el número d'imatges per segon transmeses en una trucada, al mateix temps que intentarà respectar l'amplada de banda necessari.

Fixeu-vos que l'algorisme és «el més òptim», cosa que significa que si els paràmetres de l'amplada de banda del vídeo són baixos, serà impossible respectar-los. Tot i així, si l'amplada de banda del vídeo permet transmetre amb una millor qualitat o més ràpid que els valors sol·licitats, llavors l'Ekiga els incrementarà dinàmicament de manera que la qualitat i les imatges per segon siguin sempre les millors possibles.

Si trieu moltes imatges per segon i una qualitat baixa tindrà el mateix resultat en termes d'amplada de banda del vídeo que triar una qualitat alta i poques imatges per segon. La tria depèn de si preferiu utilitzar l'amplada de banda per a transmetre més imatges de baixa qualitat o poques imatges d'alta qualitat.

### Seguiment de les línies

L'Ekiga es pot connectar a sistemes PBX que admeten el protocol SIP. En aquests casos, és capaç d'indicar si la línia associada amb un usuari s'està utilitzant. Consulteu la documentació del vostre PBX per a habilitar aquesta funció.

Per a habilitar aquesta funció a l'Ekiga, només heu d'afegir a la llista el contacte amb el seu URI. Si el servidor admet la publicació de la informació de presència, l'Ekiga publicarà automàticament la vostra informació de presència i mostrarà la presència dels contactes a la llista.

### Gestió dels còdecs

#### Còdecs d'àudio

La taula de còdecs d'àudio a les preferències de l'Ekiga us permet canviar l'ordre dels còdecs, així com inhabilitar els que no vulgueu utilitzar. Cada còdec té punts forts i dèbils. Per exemple, el G.711 us donarà la millor qualitat de veu però utilitzarà més amplada de banda, mentre que l'SPEEX us donarà una qualitat de veu mitjana però necessitarà un ús d'amplada de banda molt baix. Fixeu-vos que hi ha dues versions de l'SPEEX, una de les quals és l'SPEEX WideBand, que té 16 kHz de freqüència.

#### Còdecs de vídeo

La taula de còdecs de vídeo a les preferències de l'Ekiga us permet canviar l'ordre dels còdecs, així com inhabilitar els que no vulgueu utilitzar. L'Ekiga admet còdecs com ara l'H.261, l'H.263+, l'H.264, el MPEG-4 o el Theora.

#### Reordenació dels còdecs

Quan reordeneu els còdecs, estareu reordenant la taula de capacitats locals, és a dir, els còdecs que utilitzareu per a enviar. Sempre transmetreu l'àudio i el vídeo utilitzant el primer còdec a la taula corresponent que tingueu en comú amb l'usuari remot. L'usuari remot transmetrà l'àudio i el vídeo utilitzant el primer còdec de la seva taula que tingueu en comú.

#### Com forçar l'ús d'un còdec específic

Podeu forçar la utilització d'un còdec específic en inhabilitar tots els altres còdecs, tot i que això pot resultar en trucades fallides si l'usuari remot no admet el còdec específic. La millor opció es posar els vostres còdecs preferits a la part superior de la llista, de manera que sempre transmeteu amb ells si l'usuari remot ho permet i inhabilitar els còdecs que no vulgueu utilitzar per a transmetre o rebre.

#### Com ajustar la memòria intermèdia del jitter

Podeu ajustar el retard per a esperar abans de reproduir les memòries intermèdies de so que heu rebut utilitzant l'ajustament de la memòria intermèdia del jitter. Si també s'han perdut masses paquets, el retard necessari per a rebre tots els paquets pot ser tant important que excedeixi la memòria intermèdia del jitter. En aquests casos, el so que esteu rebent tindrà una qualitat dolenta. Una solució pot ser incrementar el límit màxim de la memòria intermèdia del jitter a uns quants segons, cosa que suposaria un gran retard però milloraria la qualitat de la veu. Fixeu-vos que la memòria intermèdia del jitter es readaptarà al retard més baix que permeti una transmissió òptima, i que una qualitat de veu dolenta a la recepció no és deguda a un valor baix de la memòria intermèdia del jitter, sinó a una qualitat dolenta de la connexió d'Internet.

### Com canviar els ports

#### Els ports on escoltar

A l'Ekiga el port principal utilitzat per a escoltar les connexions entrants per a SIP és el port 5060 (UDP), mentre que el 1720 (TCP) s'utilitza per a l'H.323. Per a canviar aquests ports haureu d'iniciar el «gconf-editor». Obriu el gconf-editor, seleccioneu «apps» al menú a la banda esquerra, després «ekiga» i finalment «protocols». Llavors seleccioneu «sip» o «h323» i us hauria d'aparèixer una llista a la finestra corresponent a la dreta. Seleccioneu «listen_port» i canvieu-lo al valor desitjat. També podeu canviar els rangs de ports UDP/RTP.

#### Explicació dels rangs de ports

1. El valor de «listen_port» es el port que utilitzarà l'Ekiga per a escoltar les connexions entrants. És diferent per al SIP i per a l'H.323.

2. El valor de «udp_port_range» és el rang de ports UDP que l'Ekiga utilitzarà per a la senyalització SIP o quan es registri als gatekeepers H.323. També s'utilitza per a l'RTP (canals de comunicació d'àudio i vídeo).

3. El valor de «tcp_port_range» és el rang de ports TCP que l'Ekiga utilitzarà juntament amb els definits a «listen_port» per al canal H.245 amb el protocol H.323. Aquest rang de ports no s'utilitza amb el SIP. Tampoc s'utilitza quan la tunelització H.245 està habilitada, cosa que és habitual, excepte quan truqueu a implementacions velles de l'H.323, com ara el NetMeeting.

### Com controlar els paràmetres del SIP i de l'H.323

#### Com controlar els paràmetres del SIP

##### Altres paràmetres

Servidor intermediari de sortida

El servidor intermediari de sortida és el servidor intermediari SIP que repetirà les vostres trucades. El seu comportament és semblant al del d'un servidor intermediari HTTP, és a dir, un element que realitza les peticions en lloc vostre i que fa de servidor intermediari dels fluxos.

URI de desviament

L'URI on les trucades entrants SIP s'haurien de desviar si es configura a les preferències.

#### Com controlar els paràmetres de l'H.323

##### Altres paràmetres

URI de desviament

L'URI on les trucades entrants H.323 s'haurien de desviar si es configura a les preferències.

##### Paràmetres avançats

L'Ekiga permet un control precís dels paràmetres H.323 a la secció de paràmetres avançats de l'H.323 de les preferències. Podeu habilitar la tunelització H.245, l'H.245 a l'inici i l'arrencada ràpida.

Tunelització H.245

La tunelització H.245 és l'encapsulament dels missatges H.245 amb els missatges H.225/Q.931 (tunelització H.245). Si teniu un talla-focs i habiliteu la tunelització H.245, hi haurà un port TCP menys on haureu de permetre les connexions entrants.

H.245 a l'inici

Habilita l'H.245 a l'inici de la configuració i permet aconseguir un inici de trucada més ràpid.

Arrencada ràpida

L'arrencada ràpida és un mètode nou d'establiment de trucada que omet alguns passos normals per a fer-lo més ràpid. A més de la millora de velocitat, l'arrencada ràpida permet que els canals del medi siguin operacionals abans que s'hagi enviat el missatge CONNECT, que és un requeriment per a certs procediments de facturació. Es va introduir a la versió 2 de l'H.323.

## Quant a l'Ekiga

En Damien Sandras (dsandras@seconix.com) desenvolupa l'Ekiga. Per a obtenir més informació sobre l'Ekiga, visiteu la pàgina web de l'Ekiga.

Per a informar d'un error o fer algun suggeriment sobre aquesta aplicació o aquest manual, seguiu les indicacions d'aquest document.

Aquest programa es distribueix sota els termes de la Llicència pública general de GNU tal com publica la Free Software Foundation; tant en la versió 2 de la llicència, o (a la vostra opció) una versió posterior. Es pot trobar una còpia d'aquesta llicència a aquest enllaç, o en el fitxer COPYING inclòs amb el codi font d'aquest programa.

## Apèndix

### Programari relacionat

IPBX

- Asterisk PBX: http://asterisk.org

SIP

- SIP Express Router: http://www.iptel.org/ser

H.323

- OpenH323 Gatekeeper: http://www.openh323.org

- GNU Gatekeeper: http://www.gnugk.org

- OpenH323 Proxy: http://openh323.sourceforge.net

- H323 - ISDN Gateway: http://www.telos.de/linux/H323/

Programari de conferència i VoIP

- OpenMCU: http://www.openh323.org

Clients similars

- XTen: http://www.xten.com

- SJPhone: http://www.sjlabs.com/

- OpenPhone: http://www.openh323.org

- Netmeeting: http://www.microsoft.com